**การมีส่วนร่วมในการบริหารงานวิชาการของคณะกรรมการสถานศึกษา  
ขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2**

**Participation of School Academic Affair of the Board Committee under the Lopburi Primary Educational Service Area Office 2.**

**วลยา ไตรญาณ1**

**สรรชัย ชูชีพ2**

โรงเรียนซอย 26 สาย 4 ซ้าย ตำบลมะนาวหวาน อำเภอพัฒนานิคม จังหวัดลพบุรี1   
 สาขาวิชาการบริหารการศึกษา คณะครุศาสตร์ มหาวิทยาลัยราชภัฏเทพสตรี2

**บทคัดย่อ**

การวิจัยครั้งนี้มีวัตถุประสงค์เพื่อ 1) ศึกษาระดับการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 2) เปรียบเทียบการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 จำแนกตาม เพศ และวุฒิการศึกษา กลุ่มตัวอย่าง คือ คณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 ปีการศึกษา 2564 จำนวน 306 คน ได้มาจากการสุ่มแบบแบ่งชั้นภูมิตามขนาดของสถานศึกษา เครื่องมือที่ใช้ในการวิจัย ได้แก่ แบบสอบถาม มีค่าความเชื่อมั่น 0.959 วิเคราะห์ข้อมูลโดยหาร้อยละ ค่าเฉลี่ย ส่วนเบี่ยงเบนมาตรฐาน และการทดสอบค่าที

ผลการวิจัยพบว่า

1. การมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 พบว่า ในภาพรวมอยู่ในระดับมาก

2. ผลการเปรียบเทียบการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 ในภาพรวมแตกต่างกันอย่างมีนัยสำคัญทางสถิติที่ระดับ .05 เมื่อจำแนกตามเพศ และวุฒิการศึกษา

**คำสำคัญ** การมีส่วนร่วม**,** คณะกรรมการสถานศึกษาขั้นพื้นฐาน**,** การบริหารงานวิชาการ

**Abstract**

The objectives of this study were to 1) Study level the participation in academic affair of the board committee; Under the Lopburi Primary Education Service Area office 2. 2) Compare the participation in academic affair of the board committee; Under the Lopburi Primary Education Service Area office2. This study was classified by sex and differences of education. The samples used in the study were the board committee; Under the Lopburi Primary Education Service Area office2 of academic year 2021, 306 people were obtained by randomly stratified by school size. The instruments used in this study were a 0.959 confidence questionnaire, Data were analyzed by finding percentage, mean, standard deviation and T-test.

The results of this study were as follows:

1. Participation of the board committee in the academic affair under the Lopburi Primary Education Service Area office2; It shows that the overall were at a high level.

2. Comparing the results of the board committee in academic affair under the Lopburi Primary Education Service Area office2, It shows that the overall were significantly different at .05 level with classified by their sex and differences education.

**Keywords:** Participation, the board committee, academic affair

**1. บทนำ**

การศึกษาเป็นกระบวนการพัฒนาเยาวชนในสภาพสังคมและวัฒนธรรมที่เป็นปัจจุบันและแนวโน้มของการเปลี่ยนแปลงในอนาคต ภายใต้วิสัยทัศน์มุ่งพัฒนาผู้เรียนให้มีความรู้คู่คุณธรรม มีคุณภาพชีวิตที่ดี ซึ่งเป็นจุดเริ่มต้นการนำไปสู่การกำหนดทิศทางในการพัฒนาการศึกษา คือ การปฏิรูปคุณลักษณะที่พึงประสงค์ของคนไทย การกำหนดนโยบายที่สำคัญประการหนึ่ง คือ การส่งเสริมประชาชน ครอบครัว ชุมชน สถาบันทางศาสนา องค์กรรัฐและเอกชน ให้มีส่วนรับผิดชอบในการศึกษาและตรวจสอบการจัดคุณภาพการศึกษาในสถานศึกษาทุกแห่ง เพื่อให้สนองความต้องการของชุมชนนั้น รัฐจึงได้กำหนดนโยบายให้ชุมชนและท้องถิ่นเข้ามีส่วนร่วมในการจัดการศึกษา (สำนักงานคณะกรรมการพัฒนาเศรษฐกิจและสังคมแห่งชาติ,2560, หน้า 2)

ด้วยเหตุนี้การจะบริหารสถานศึกษาให้ได้ประสิทธิภาพ ให้เป็นไปตามแนวคิดของแผนการศึกษาแห่งชาติ พ.ศ. 2560 – 2579 คือ ส่งเสริม สนับสนุนการจัดการศึกษาเพื่อตอบสนองความต้องการของประชาชนในพื้นที่เพิ่มขึ้น ดังนั้น คณะกรรมการสถานศึกษาขั้นพื้นฐาน จึงถือว่าเป็นหนึ่งเครือข่ายการศึกษาที่ทำหน้าที่กำกับและส่งเสริม สนับสนุนกิจกรรมของสถานศึกษา ทั้งด้านการบริการวิชาการ การบริหารงบประมาณ การบริหารงานบุคคล และการบริหารงานทั่วไป องค์กรปกครองส่วนท้องถิ่น ชุมชน องค์กรศาสนาและเอกชน สามารถเข้ามามีส่วนร่วมในการจัดการศึกษาเพื่อพัฒนามาตรฐานคุณภาพการศึกษา (สำนักงานเลขาธิการสภาการศึกษา,2560, หน้า 136)

อย่างไรก็ตามงานวิชาการถือว่าเป็นหัวใจของการจัดการศึกษา ซึ่งทั้งผู้บริหารโรงเรียน ครู คณะกรรมการสถานศึกษาขั้นพื้นฐาน และผู้ที่มีส่วนเกี่ยวข้องทุกฝ่าย ต้องมีความรู้ความเข้าใจให้ความสำคัญและมีส่วนร่วมในการวางแผน กำหนดแนวทางปฏิบัติ การประเมินผลและปรับปรุงแก้ไขอย่างเป็นระบบและต่อเนื่อง (ไพฑูรย์ สินลารัตน์,2558,หน้า 39)

ดังนั้น สำนักงานคณะกรรมการการศึกษาขั้นพื้นฐาน (2552, หน้า 9) จึงได้กำหนดบทบาทหน้าที่ของคณะกรรมการสถานศึกษาขั้นพื้นฐานไว้ว่า มีความสำคัญในการนำแนวคิดความต้องการของชุมชนมาสู่สถานศึกษาโดยตรง ทำให้สถานศึกษาสามารถจัดการศึกษาได้ตรงตามความต้องการของชุมชนโดยเน้นให้คณะกรรมการสถานศึกษาขั้นพื้นฐาน มีบทบาทและมีส่วนร่วมในการบริหารสถานศึกษาทั้งด้านการบริหารวิชาการ การบริหารงบประมาณ การบริหารงานบุคคล และการบริหารทั่วไป ในการกำกับ ส่งเสริม สนับสนุนกิจกรรมที่สถานศึกษาจัดขึ้น การติดตามตรวจสอบการจัดการศึกษาเปิดโอกาสให้บุคคล และหน่วยงานที่เกี่ยวข้องเข้ามาทำงานเพื่อส่วนรวม และพัฒนาชุมชน

ด้วยความจำเป็นในการร่วมมือระหว่างสถานศึกษาและคณะกรรมการสถานศึกษาขั้นพื้นฐานซึ่งในบริบทในการปฏิบัติงานจริงนั้น ผู้วิจัยได้ทำการสัมภาษณ์ผู้บริหารสถานศึกษาสังกัดสำนักงานเขตพื้นที่การศึกษาประถมศึกษาลพบุรี เขต 2 โดยจำแนกขนาดสถานศึกษาเป็นขนาดเล็ก ขนาดกลาง และขนาดใหญ่ เกี่ยวกับการมีส่วนร่วมของคณะกรรมการสถานศึกษาขั้นพื้นฐาน ผู้วิจัยได้ข้อมูลโดยสรุปว่า คณะกรรมการสถานศึกษาขั้นพื้นฐานดังกล่าว ยังไม่เข้าใจในเรื่องบทบาทหน้าที่ของตนเองว่าต้องทำอะไร ทำอย่างไร และทำเพื่อใคร บุคคลที่เข้าร่วมเป็นคณะกรรมการส่วนใหญ่ไม่ได้รับการคัดสรรจากกลุ่มผู้มีส่วนเกี่ยวข้องอย่างแท้จริง ทำให้ขาดความกระตือรือร้นในการทำหน้าที่ของคณะกรรมการสถานศึกษาขั้นพื้นฐาน จากเหตุผลดังกล่าวข้างต้น คณะกรรมการสถานศึกษาขั้นพื้นฐานจึงเป็นบุคคลที่มีความสำคัญต่อการจัดศึกษา ที่ช่วยในการส่งเสริม สนับสนุน พัฒนาการศึกษาให้สอดคล้องกับความต้องการของชุมชนและท้องถิ่น ผู้วิจัยจึงมีความสนใจศึกษาการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 สำหรับนำไปแนวทางในการพัฒนาการบริหารงานวิชาการของสถานศึกษาให้มีประสิทธิภาพต่อไป

**2. วัตถุประสงค์ของการวิจัย**

1. เพื่อศึกษาระดับการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2

2. เพื่อเปรียบเทียบการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 จำแนกตาม เพศ และวุฒิการศึกษา

**3. แนวคิด ทฤษฎี และงานวิจัยที่เกี่ยวข้อง**

**ความหมายของการมีส่วนร่วม**

สถิต เชาวดี (2551, หน้า 26) ให้ความหมายของการมีส่วนร่วมว่า หมายถึง การเปิดโอกาสให้ สมาชิก ผู้ร่วมงาน ผู้ที่เกี่ยวข้องกับการปฏิบัติงานเข้ามามีส่วนร่วมในกิจกรรมทุกอย่าง ตั้งแต่การกำหนดเป้าหมาย การกำหนดบทบาทของบุคคลในการปฏิบัติงานรวมถึงการสร้างความผูกพัน ระหว่างสมาชิกผลสุดท้ายคือ ความสำเร็จขององค์การ

ถวิล เกษสุพรรณ์ (2552,หน้า 14) ให้ความหมายของการมีส่วนร่วมว่า หมายถึง กระบวนการของบุคคลหลาย ๆ คน ที่มีส่วนเกี่ยวข้องในเรื่องของการวางแผน การดำเนินงานตามแผน และรวมถึงการประเมินผล เพื่อให้งานหรือภารกิจบรรลุจุดมุ่งหมายตามที่ต้องการ ซึ่งบุคคลเหล่านั้นเกิดความรู้สึกร่วมกัน ร่วมรับผิดชอบ ร่วมคิด ร่วมตัดสินใจ รวมถึงร่วมกันแก้ปัญหาด้วยเช่นกัน

พิชนาถ เพชรน่าชม (2554, หน้า 22) ให้ความหมายของการมีส่วนร่วมว่า หมายถึง การมุ่งเน้น การบริหารซึ่งเกิดขึ้นโดยการที่ผู้บริหาร ผู้ใต้บังคับบัญชา ชุมชน สังคม องค์กรเอกชน องค์กร ภาครัฐ และผู้มี ส่วนได้ส่วนเสียเข้ามามีส่วนร่วมคิด ร่วมท า ร่วมรับผิดชอบ ร่วมภาคภูมิใจ ผู้บริหาร ให้การสนับสนุนร่วมมือยิ่ง เพิ่มพูลอำนาจและความศรัทธาแก่ผู้ใต้บังคับบัญชา เพราะต้องทำงาน เป็นทีม และเปิดโอกาสให้ชุมชนเข้ามามีส่วนในการร่วมคิดร่วมตัดสินใจ ร่วมดำเนินการ ร่วมรับ ผลประโยชน์ ร่วมประเมินผล ได้แสดงความคิดเห็นจะได้ตอบสนองความต้องการและแก้ไขปัญหาได้มากที่สุด

สุขตา แดงสุวรรณ์ (2558, หน้า 21) ให้ความหมายของการมีส่วนร่วมว่า หมายถึง การเปิดโอกาสให้ ผู้มีส่วนได้ส่วนเสีย เข้ามาร่วมดำเนินกิจกรรม ในการจัดการศึกษาตั้งแต่การศึกษาปัญหาการวางแผน ดำเนินการ การตัดสินใจ การแก้ไขปัญหา และการประเมินร่วมกัน เพื่อขับเคลื่อนให้ การจัดการศึกษานั้น ดำเนินไปอย่างมีประสิทธิภาพโดยยึดหลักการมีส่วนร่วม คือ หลักร่วมคิด ร่วมทำ ร่วมตรวจสอบร่วมรับผิดชอบ

จากการศึกษาค้นคว้าข้อมูลข้างต้นสามารถกล่าวโดยสรุปได้ว่า การมีส่วนร่วม คือ การร่วมมือกันทำกิจกรรมหรือดำเนินการต่าง ๆ ขององค์กร เพื่อให้บรรลุตามวัตถุประสงค์หรือเป้าหมายที่ตั้งไว้

**องค์ประกอบของคณะกรรมการสถานศึกษาขั้นพื้นฐาน**

สำนักงานคณะกรรมการสถานศึกษาขั้นพื้นฐาน (2547, หน้า 2) กล่าวว่า คณะกรรมการสถานศึกษา ขั้นพื้นฐานเกิดขึ้นพระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม (ฉบับที่ 2) พ.ศ. 2545 และมาตรา 38 แห่งพระราชบัญญัติระเบียบบริหารราชการกระทรวงศึกษาธิการ พ.ศ. 2546 ซึ่งมีความสำคัญที่ทำหน้าที่กำกับ และส่งเสริมกิจกรรมของโรงเรียนในการจัดการศึกษา โดยมีองค์ประกอบ ดังนี้ 1) สถานศึกษาขนาดเล็กมีจำนวนนักเรียนไม่เกินกว่า 300 คน มีคณะกรรมการ จำนวน 9 คน และ 2) สถานศึกษาขนาดใหญ่ มีจำนวนนักเรียนเกินกว่า 300 คนขึ้นไป มีคณะกรรมการ จำนวน 15 คน

**บทบาทหน้าที่ของคณะกรรมการสถานศึกษาขั้นพื้นฐาน**

ตามพระราชบัญญัติการศึกษาแห่งชาติพ.ศ. 2542 และที่แก้ไขเพิ่มเติม มาตรา 40 และ พระราชบัญญัติระเบียบบริหารราชการกระทรวงศึกษาธิการ พ.ศ. 2546 และที่แก้ไขเพิ่มเติม มาตรา 38 กำหนดให้คณะกรรมการสถานศึกษาขั้นพื้นฐาน ทำหน้าที่กำกับและส่งเสริม สนับสนุน กิจการของสถานศึกษา ดังนี้

1. กำกับการดำเนินการของสถานศึกษาให้สอดคล้องกับกฎหมายกฎ ระเบียบ ประกาศ คำสั่งและนโยบายของกระทรวงศึกษาธิการสำนักงานคณะกรรมการการศึกษาขั้นพื้นฐาน สำนักงานเขตพื้นที่การศึกษา และความต้องการของชุมชนและท้องถิ่น

2. ส่งเสริมและสนับสนุนการดำเนินการกิจการด้านต่าง ๆ ของสถานศึกษา


3. มีบทบาทหน้าที่เกี่ยวกับการบริหารงานบุคคลสำหรับข้าราชการครูและบุคลากรทางการศึกษาในสถานศึกษาตามที่กฎหมายว่าด้วยระเบียบข้าราชการครูและบุคลากรทางการศึกษากำหนด

4. ปฏิบัติหน้าที่ตามที่กฎหมาย ระเบียบ ประกาศ กำหนดให้เป็นบทบาทหน้าที่ของคณะกรรมการสถานศึกษาขั้นพื้นฐาน

**ขอบข่ายของบริหารงานวิชาการ**

กระทรวงศึกษาธิการ (2556, หน้า 48) ได้ระบุขอบข่ายการบริหารงานวิชาการไว้ในคู่มือการบริหารโรงเรียนในโครงการพัฒนาการบริหารรูปแบบนิติบุคคล ที่ผู้วิจัยได้เลือกมาเป็นกรอบในการศึกษาค้นคว้าครั้งนี้ เนื่องจากข้อมูลมีการปรับปรุงครั้งล่าสุดจากกระทรวงศึกษาธิการ ได้แก่ 1) การพัฒนาหรือการดำเนินการเกี่ยวกับการให้ความเห็นการพัฒนาสาระหลักสูตรท้องถิ่น 2) การวางแผนงานด้านวิชาการ 3) การจัดการเรียนการสอนในสถานศึกษา 4) การพัฒนาหลักสูตรของสถานศึกษา 5) การพัฒนากระบวนการเรียนรู้ 6) การวัดผล ประเมินผล และดำเนินการเทียบโอนผลการเรียน 7) การวิจัยเพื่อพัฒนาคุณภาพการศึกษาในสถานศึกษา 8) การพัฒนาส่งเสริมให้มีแหล่งเรียนรู้ 9) การนิเทศการศึกษา 10) การแนะแนว 11) การพัฒนาระบบประกันคุณภาพภายใน และมาตรฐานการศึกษา 12) การส่งเสริมให้ชุมชนมีความเข้มแข็งทางวิชาการ 13) การประสานความร่วมมือในการพัฒนาวิชาการกับสถานศึกษา และองค์กรอื่น 14) การส่งเสริมเสริมสนับสนุนงานวิชาการแก่บุคคล ครอบครัว องค์กร หน่วยงาน สถานประกอบการ และสถาบันอื่นที่จัดการศึกษา 15)การจัดทำระเบียบ และแนวปฏิบัติเกี่ยวกับงานวิชาการของสถานศึกษา 16) การคัดเลือกหนังสือ แบบเรียนใช้ในสถานศึกษาและ 17) การพัฒนาและใช้สื่อเทคโนโลยีเพื่อการศึกษา

**4. กรอบแนวคิดในการวิจัย**

ผู้วิจัยได้ใช้กรอบแนวคิดจากคู่มือการบริหารโรงเรียนในโครงการพัฒนาการบริหารรูปแบบนิติบุคคลของกระทรวงศึกษาธิการ (2556) ที่ได้กำหนดขอบข่ายการบริหารงานวิชาการ ประกอบด้วย 17 ด้าน ดังนี้

**5. วิธีดำเนินการวิจัย**

**5.1 ประชากรและกลุ่มตัวอย่าง**

ประชากรที่ใช้ในการวิจัยครั้งนี้ ได้แก่ คณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 ปีการศึกษา 2564 จำนวน 136 โรงเรียน มีจำนวนทั้งสิ้น 1,302 คน

กลุ่มตัวอย่างที่ใช้ในการศึกษาค้นคว้าครั้งนี้ ได้แก่ คณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 ปีการศึกษา 2564 คำนวณขนาดกลุ่มตัวอย่างโดยใช้สูตรของทาโรยามาเน่ ที่ระดับความเชื่อมั่นร้อยละ 95 และยอมให้มีความคลาดเคลื่อนร้อยละ 5 ในการคำนวณหาขนาดกลุ่มตัวอย่างจะได้กลุ่มตัวอย่างทั้งสิ้น จำนวน 306 คนและทำการสุ่มกลุ่มตัวอย่างแบบชั้นภูมิ ตามขนาดสถานศึกษา คือ สถานศึกษาขนาดเล็ก สถานศึกษาขนาดกลาง และสถานศึกษาขนาดใหญ่ ด้วยการเทียบบัญญัติไตรยางศ์

**5.2 ระเบียบวิธีการวิจัย**

การศึกษาในครั้งนี้มีความมุ่งหมายเพื่อศึกษาการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 ใช้การวิจัยเชิงสำรวจ โดยใช้แบบสอบถามในการเก็บรวบรวมข้อมูลกับกลุ่มตัวอย่าง แล้วนำมาวิเคราะห์ข้อมูลโดยการหาค่าร้อยละ ค่าเฉลี่ย ค่าส่วนเบี่ยงเบนมาตรฐาน และการทดสอบสมมติฐาน โดยการทดสอบค่าที (t-test)

**5.3 เครื่องมือที่ใช้ในการวิจัย**

ตอนที่ 1 สถานภาพของผู้ตอบแบบสอบถาม เป็นแบบตรวจสอบรายการ เพื่อสอบถามเกี่ยวกับสถานภาพของผู้ตอบแบบสอบถาม ได้แก่ เพศ และวุฒิการศึกษา

ตอนที่ 2 แบบสอบถามมาตราส่วนประมาณค่า 5 ระดับ (Rating scale) เกี่ยวกับการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐานสังกัดสำนักงานเขตพื้นที่การศึกษาประถมศึกษาลพบุรี เขต 2 ซึ่งกำหนดเกณฑ์ ดังนี้

5 หมายถึง มีส่วนร่วมในการบริหารงานวิชาการอยู่ในระดับมากที่สุด

4 หมายถึง มีส่วนร่วมในการบริหารงานวิชาการอยู่ในระดับมาก

3 หมายถึง มีส่วนร่วมในการบริหารงานวิชาการอยุ่ในระดับปานกลาง

2 หมายถึง มีส่วนร่วมในการบริหารงานวิชาการอยุ่ในระดับน้อย

1 หมายถึง มีส่วนร่วมในการบริหารงานวิชาการอยู่ในระดับน้อยที่สุด

**5.4 การเก็บรวบรวมข้อมูล**

ผู้ศึกษาได้ดำเนินการเก็บข้อมูลเอง ตามลำดับขั้นตอนดังนี้

1. ขอความอนุเคราะห์จากคณะครุศาสตร์ มหาวิยาลัยราชภัฏเทพสตรี เพื่อทำหนังสือถึงผู้อำนวยการสำนักงานเขตพื้นที่การศึกษาประถมศึกษาลพบุรี เขต 2 เพื่อขออนุญาตเก็บรวบรวมข้อมูลจากคณะกรรมการสถานศึกษาขั้นพื้นฐานในสังกัด

2. ประสานกับคณะกรรมการสถานศึกษาขั้นพื้นฐานกลุ่มตัวอย่าง ในการส่งแบบสอบถามและการรับแบบสอบถามคืน โดยผู้ศึกษาเดินทางไปเก็บแบบสอบถามคืนด้วยตนเอง โดยส่งแบบสอบถามไปจำนวนทั้งสิ้น 306 ชุด ได้รับคืนจำนวน 306 ชุด คิดเป็นร้อยละ 100

3. ตรวจสอบความสมบูรณ์ของแบบสอบถามเพื่อนำไปวิเคราะห์และแปลผลข้อมูล

**5.5 การวิเคราะห์ข้อมูล**

1. วิเคราะห์ข้อมูลเกี่ยวกับสถานภาพของผู้ตอบแบบสอบถาม โดยการแจกแจงความถี่ หาค่า ร้อยละ และนำเสนอในรูปตารางประกอบความเรียง

2. วิเคราะห์ข้อมูลระดับการมีส่วนร่วมในการบริหารงานวิชาการของคณะกรรมการสถานศึกษา ขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรีเขต 2 จากผู้ตอบแบบสอบถาม โดยหาค่าเฉลี่ย ส่วนเบี่ยงเบนมาตรฐาน แบ่งเป็นรายข้อและรายด้าน นำเสนอในรูปตารางประกอบความเรียง

3. วิเคราะห์การมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรีเขต 2 โดยใช้การทดสอบที เมื่อจำแนกตามเพศ และวุฒิการศึกษา

**5.6 สถิติที่ใช้ในการวิเคราะห์ข้อมูล**

- ร้อยละ (percentage)

- ค่าเฉลี่ย (mean)

- ส่วนเบี่ยงเบนมาตรฐาน (standard Deviation)

- การทดสอบค่าที (t-test)

**6. ผลการวิจัย**

การมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 พบว่า ในภาพรวมอยู่ในระดับมาก เมื่อพิจารณาเป็นรายด้านโดยเรียงลำดับค่าเฉลี่ยจากมากไปน้อย 3 ลำดับแรก ดังนี้ 1) ด้านการส่งเสริมให้ชุมชนมีความเข้มแข็งทางวิชาการ 2) ด้านการพัฒนาส่งเสริมให้มีแหล่งเรียนรู้ ด้านการนิเทศการศึกษา ด้านการประสานความร่วมมือในการพัฒนาวิชาการกับสถานศึกษา และองค์กรอื่น ด้านการส่งเสริมเสริมสนับสนุนงานวิชาการแก่บุคคล ครอบครัว องค์กร หน่วยงาน สถานประกอบการ และสถาบันอื่นที่จัดการศึกษา และด้านการพัฒนาและใช้สื่อเทคโนโลยีเพื่อการศึกษา มีค่าเฉลี่ยเท่ากัน และ 3) ด้านการพัฒนาหรือการดำเนินการเกี่ยวกับการให้ความเห็นการพัฒนาสาระหลักสูตรท้องถิ่น ด้านการวางแผนงานด้านวิชาการ ด้านการพัฒนาระบบประกันคุณภาพภายใน และมาตรฐานการศึกษา และด้านการจัดทำระเบียบ และแนวปฏิบัติเกี่ยวกับงานวิชาการของสถานศึกษา มีค่าเฉลี่ยเท่ากัน ส่วนค่าเฉลี่ยในลำดับสุดท้าย คือ ด้านการคัดเลือกหนังสือ แบบเรียนใช้ในสถานศึกษา

ผลการเปรียบเทียบการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 จำแนกตามเพศ และวุฒิการศึกษา มีดังนี้

1. ผลการเปรียบเทียบการมีส่วนร่วมในการบริหารงานวิชาการของคณะกรรมการสถานศึกษา ขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 เมื่อจำแนกตามเพศ พบว่า คณะกรรมการสถานศึกษาขั้นพื้นฐาน ที่มีเพศต่างกัน มีส่วนร่วมในการบริหารงานวิชาการของคณะกรรมการสถานศึกษาขั้นพื้นฐานแตกต่างกันอย่างมีนัยสำคัญทางสถิติที่ระดับ .05 ทั้งในภาพรวมและรายด้าน

2. ผลการเปรียบเทียบการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 เมื่อจำแนกตามวุฒิการศึกษา พบว่า คณะกรรมการสถานศึกษาขั้นพื้นฐานที่มีวุฒิการศึกษาต่างกัน มีส่วนร่วมในการบริหารงานวิชาการของคณะกรรมการสถานศึกษาขั้นพื้นฐานแตกต่างกันอย่างมีนัยสำคัญทางสถิติที่ระดับ .05 ทั้งในภาพรวมและรายด้าน

**7. อภิปรายผลการวิจัย**

การมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 ในภาพรวมอยู่ในระดับมาก ทั้งนี้อาจเป็นเพราะโรงเรียนเล็งเห็นถึงความสำคัญและเปิดโอกาสให้คณะกรรมการสถานศึกษาขั้นพื้นฐานที่มีความรู้และความสามารถแตกต่างกัน เข้ามามีส่วนร่วมในการพัฒนางานด้านการบริหารวิชาการ ทำให้บุคคลที่เข้ามาเป็นคณะกรรมการสถานศึกษาขั้นพื้นฐานทุกฝ่ายได้เรียนรู้และเข้าใจถึงบทบาทหน้าที่ของตนเอง สามารถนำความรู้และประสบการณ์ที่ได้รับ มาร่วมคิดร่วมทำและร่วมวางแผนงานวิชาการ เพื่อให้เป็นไปตามเป้าหมายของการพัฒนาคุณภาพการศึกษาของสถานศึกษาที่มีคุณภาพมากยิ่งขึ้นสอดคล้องกับถวิล เกษสุพรรณ์ (2552, หน้า 122-123) สภาพการมีส่วนร่วมของคณะกรรมการสถานศึกษาขั้นพื้นฐานในการบริหารงานของสถานศึกษาขนาดเล็ก สังกัดสำนักงานเขตพื้นที่การศึกษาอุบลราชธานี เขต 5 ผลการศึกษาพบว่า การศึกษาสภาพการมีส่วนร่วมของคณะกรรมการสถานศึกษาขั้นพื้นฐานในการบริหารงานของสถานศึกษาขนาดเล็ก สังกัดสำนักงานเขตพื้นที่การศึกษาอุบลราชธานี เขต 5 ด้านวิชาการโดยรวมอยู่ในระดับมาก

ผลการเปรียบเทียบการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 จำแนกตามเพศ และวุฒิการศึกษา มีดังนี้

1. การมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 จำแนกตามเพศ เมื่อพิจารณาในภาพรวม พบว่า แตกต่างกันอย่างมีนัยสำคัญทางสถิติที่ระดับ .05 ซึ่งสอดคล้องกับสมมติฐานของการวิจัย ทั้งนี้อาจเป็นเพราะ เพศหญิงอาจจะมีความรู้ ทักษะด้านการทำงาน การตัดสินใจแก้ปัญหาเฉพาะหน้า รวมทั้งความรับผิดชอบ และความใส่ใจในการมีส่วนร่วมมากกว่าเพศชาย จึงส่งผลให้ความคิดเห็นแตกต่างกัน ซึ่งสอดคล้องกับคราวุธ หงษ์วิเศษ (2553, บทคัดย่อ) ได้ศึกษา การมีส่วนร่วมในการบริหารสถานศึกษาของผู้ปกครองและผู้นำชุมชน ในเขตตำบลแหลมกลัด สำนักงานเขตพื้นที่การศึกษาตราด ผลการวิจัยพบว่า ผลการเปรียบเทียบการมีส่วนร่วมในการบริหารสถานศึกษาของผู้ปกครองและผู้นำชุมชน ในเขตตำบลแหลมกลัด สำนักงานเขตพื้นที่การศึกษาตราด จำแนกตามเพศ โดยรวมแตกต่างกันอย่างมีนัยสำคัญทางสถิติที่ระดับ .05

2. การมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 จำแนกตามวุฒิการศึกษา เมื่อพิจารณาในภาพรวม พบว่า แตกต่างกันอย่างมีนัยสำคัญทางสถิติที่ระดับ .05 ซึ่งสอดคล้องกับสมมติฐานของการวิจัย ทั้งนี้อาจเป็นเพราะ วุฒิการศึกษาของคณะกรรมการสถานศึกษาขั้นพื้นฐานส่วนใหญ่เป็นระดับปริญญาตรีหรือสูงกว่า ซึ่งอาจทำให้มีความรู้และประสบการณ์ในการดำเนินงานและแก้ไขปัญหาด้านต่าง ๆ แตกต่างกันตามระดับการศึกษา สอดคล้องกับเสกสรร กระยอม (2559,บทคัดย่อ) การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของกลุ่มโรงเรียนพนัสนิคม 2 สังกัดสำนักงานเขตพื้นที่การศึกษาประถมศึกษาชลบุรี เขต 2ผลการเปรียบเทียบการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของกลุ่มโรงเรียนพนัสนิคม 2 จำแนกตามระดับการศึกษา พบว่า โดยรวมและรายด้านทุกด้านแตกต่างกันอย่างมีนัยสำคัญทางสถิติที่ระดับ .05 และสอดคล้องกับธนากร นาควรรณ อโนทัย ประสาน และธีรพงษ์ สมเขาใหญ่ (2562,บทคัดย่อ) ได้ศึกษา การมีส่วนร่วมของคณะกรรมการสถานศึกษาขั้นพื้นฐานในการบริหารงานวิชาการของสถานศึกษาขนาดเล็ก สังกัดสำนักงานเขตพื้นที่การศึกษามัธยมศึกษา เขต 12 ผลการเปรียบเทียบการมีส่วนร่วมของคณะกรรมการสถานศึกษาขั้นพื้นฐานในการบริหารงานวิชาการ จำแนกตามวุฒิการศึกษา โดยรวมแตกต่างกันอย่างมีนัยสำคัญทางสถิติที่ระดับ .05

**8. ข้อเสนอแนะ**

1. ข้อเสนอแนะทั่วไป

ผู้วิจัยทำการเสนอแนะแนวทางการพัฒนาการมีส่วนร่วมในการบริหารงานวิชาการตามความเห็นของคณะกรรมการสถานศึกษาขั้นพื้นฐานที่มีค่าเฉลี่ยใน 3 ลำดับสุดท้ายของการดำเนินงานด้านวิชาการทั้งหมด ได้แก่

1.1 ด้านการพัฒนาหลักสูตรของสถานศึกษา ดังนั้น โรงเรียนควรให้คณะกรรมการสถานศึกษาขั้นพื้นฐานเข้ามามีส่วนร่วมในการประชุมอย่างน้อยเดือนละ 1 ครั้ง เพื่อรับทราบผลการดำเนินงานและร่วมกันเสนอแนวทางการปรับปรุงพัฒนาหลักสูตรสถานศึกษา

1.2 ด้านการวิจัยเพื่อพัฒนาคุณภาพการศึกษาในสถานศึกษา ดังนั้น โรงเรียนควรให้คณะกรรมการสถานศึกษาขั้นพื้นฐานเข้ามามีส่วนร่วมในการทำวิจัยเพื่อพัฒนาการเรียนการสอนร่วมกับคณะครู

1.3 ด้านการคัดเลือกหนังสือ แบบเรียนใช้ในสถานศึกษา ดังนั้น โรงเรียนควรให้คณะกรรมการสถานศึกษาขั้นพื้นฐานเข้ามามีส่วนร่วมในกระบวนการพิจารณาคัดเลือกหนังสือแบบเรียนใช้ในสถานศึกษา โดยการจัดประชุม อบรม สร้างความเข้าใจ แลกเปลี่ยนเรียนรู้ ร่วมติดตามการดำเนินงาน และมีการประชาสัมพันธ์หรือเปิดเผยข้อมูลต่อคณะกรรมการสถานศึกษาให้ทราบทั่วกัน

2. ข้อเสนอแนะเพื่อการค้นคว้าอิสระครั้งต่อไป

2.1 ควรมีการศึกษาปัจจัยที่ส่งผลต่อความสำเร็จของการมีส่วนร่วมในการบริหารงานวิชาการของคณะกรรมการสถานศึกษาขั้นพื้นฐาน สังกัดสำนักงานเขตพื้นที่การศึกษาประถมศึกษาลพบุรี เขต 2 เพื่อเตรียมความพร้อมในการดำเนินงานของสถานศึกษาอย่างต่อเนื่อง

2.2 ควรมีการศึกษาแนวทางการพัฒนารูปแบบการมีส่วนร่วมของคณะกรรมการสถานศึกษา ขั้นพื้นฐานในด้านวิชาการ เพื่อวิเคราะห์ ร่วมกันกำหนดนโยบายขึ้นมาดำเนินการในสถานศึกษาต่อไป

2.3 ควรมีการศึกษาแนวทางการพัฒนารูปแบบการมีส่วนร่วมของคณะกรรมการสถานศึกษา ขั้นพื้นฐานในด้านอื่น ๆ เช่น ด้านบริหารทั่วไป ด้านบริหารงบประมาณ และด้านบริหารงานบุคคล  
เพื่อส่งเสริมและพัฒนาการมีส่วนร่วมของคณะกรรมการสถานศึกษาขั้นพื้นฐานในด้านอื่น ๆ ต่อไป

**9. เอกสารอ้างอิง**

กระทรวงศึกษาธิการ. (2556). **คู่มือการบริหารโรงเรียนในโครงการพัฒนาการบริหารรูปแบบนิติ**

**บุคคล.** กรุงเทพฯ: โรงพิมพ์ชุมนุมสหกรณ์การเกษตรแห่งประเทศไทย จำกัด.

คราวุธ หงษ์วิเศษ. (2553). **การศึกษาการมีส่วนร่วมในการบริหารสถานศึกษาของผู้ปกครองและ**

**ผู้นำชุมชนในเขตตำบลแหลมกลัด สำนักงานเขตพื้นที่การศึกษาตราด.** วิทยานิพนธ์ ค.ม.  
 (การบริหารการศึกษา). จันทบุรี: บัณฑิตวิทยาลัย มหาวิทยาลัยราชภัฏรำไพพรรณี.

ถวิล เกษสุพรรณ์. (2552). **การมีส่วนร่วมของคณะกรรมการสถานศึกษาขั้นพื้นฐานในการบริหาร  
 การศึกษาโรงเรียนขนาดเล็ก สังกัดสำนักงานเขตพื้นที่การศึกษาอุบลราชธานี เขต 5.**  
 วิทยานิพนธ์ครุศาสตรมหาบัณฑิต, มหาวิทยาลัยราชภัฎอุบลราชธานี.

ธนากร นาควรรณ,อโนทัย ประสาน และธีรพง์ สมเขาใหญ่. **การมีส่วนร่วมของคณะกรรมการ  
 สถานศึกษาขั้นพื้นฐานในการบริหารงานวิชาการของสถานศึกษาขนาดเล็ก สังกัด  
 สำนักงานเขตพื้นที่การศึกษามัธยมศึกษา เขต 12.** วารสารมหาจุฬานาครทรรศน์.  
 มหาวิทยาลัยราชภัฏนครศรีธรรมราช.

พิชนาถ เพชรนาชม. (2554). **ปัญหาการมีส่วนร่วมของคณะกรรมการสถานศึกษาขั้นพื้นฐานใน**

**การบริหารสถานศึกษา สังกัดสำนักงานเขตพื้นที่การศึกษาประถมศึกษาจันทบุรี เขต 2.**  
 วิทยานิพนธ์ครุศาสตรมหาบัณฑิต, มหาวิทยาลัยราชภัฎรำไพพรรณี.

ไพฑูรย์ สินลารัตน์. (2558). **ปฏิรูปการเรียนรู้ : ปฏิรูปการศึกษากลับทางจากล่างขึ้นบน.**กรุงเทพฯ:   
 สำนักงานเลขาธิการคุรุสภา.

สถิต เชาวดี. (2551). **การมีส่วนร่วมในการบริหารสถานศึกษาของคณะกรรมการสถานศึกษา  
 พื้นฐานตามความคิดเห็นของผู้บริหารโรงเรียนสังกัดกรุงเทพมหานคร.** วิทยานิพนธ์ ค.ม.   
 (การบริหารการศึกษา). กรุงเทพฯ : บัณฑิตวิทยาลัย มหาวิทยาลัยราชภัฏพระนคร.

สำนักงานเขตพื้นที่การศึกษาประถมศึกษาลพบุรีเขต 2. (2563). **Big Data สำนักงานเขตพื้นที่**

**การศึกษาประถมศึกษาลพบุรี เขต 2.** สืบค้นเมื่อ 30 ธันวาคม 2563, จาก

http://lopburi2.go.th/lbr2/

สำนักงานคณะกรรมการการพัฒนาเศรษฐกิจและสังคมแห่งชาติ. (2560). **แผนพัฒนาเศรษฐกิจและ  
 สังคมแห่งชาติ ฉบับที่ 12 พ.ศ.2560-2564.** ม.ป.พ.

สำนักงานคณะกรรมการการศึกษาขั้นพื้นฐาน. (2552). **แนวการดำเนินงานของคณะกรรมการเขต**

**พื้นที่การศึกษาและคณะกรรมการสถานศึกษาขั้นพื้นฐาน**. กรุงเทพฯ : โรงพิมพ์คุรุสภา.

สำนักงานคณะกรรมการการศึกษาขั้นพื้นฐาน. (2553). **คู่มือการปฏิบัติงานคณะกรรมการศึกษา  
 ขั้นพื้นฐาน.** กรุงเทพฯ : สำนักงานฯ.

สำนักงานคณะกรรมการการศึกษาแห่งชาติ สำนักนายกรัฐมนตรี. (2553). **พระราชบัญญัติการศึกษา   
 แห่งชาติ พ.ศ.2542 ที่แก้ไขเพิ่มเติม (ฉบับที่2) พ.ศ.2545 และ(ฉบับที่3) พ.ศ.2553.**

กรุงเทพฯ : พริกหวานกราฟฟิค.

สำนักงานเลขาธิการสภาการศึกษา. (2550). **ยุทธศาสตร์การพัฒนาคุณภาพการศึกษาของ  
 กระทรวงศึกษาธิการ**. กรุงเทพฯ : สำนักงานเลขาธิการสภาการศึกษา.

สุขตา แดงสุวรรณ์. (2558). **การศึกษาการมีส่วนร่วมในการบริหารสถานศึกษาของคณะกรรมการ  
 สถานศึกษาพื้นฐานในจังหวัดระยอง จันทบุรี และตราด.** วิทยานิพนธ์ ค.ม. (การบริหาร  
 การศึกษา). จันทบุรี : บัณฑิตวิทยาลัย มหาวิทยาลัยราชภัฏรำไพพรรณี.

เสกสรร กระยอม.(2559). **การมีส่วนร่วมของคณะกรรมการสถานศึกษาขั้นพื้นฐานในการจัด**

**การศึกษาของกลุ่มโรงเรียนพนัสนิคม 2 สังกัดสำนักงานเขตพื้นที่การศึกษาประถมศึกษา**

**ชลบุรี เขต 2.** ชลบุรี: มหาวิทยาลัยบูรพา.